Kristian Pihl Lorentzen (V), 2013-02-19:
Tak for det.
Siden valget i efteråret 2011 er der blevet talt meget i befolkningen om regeringens problemer med løftebrud.
Det er med god grund.
Men et blandt de mange løftebrud skiller sig i særlig grad ud fra mængden.
Det er det meget højt profilerede løfte fra Socialdemokraterne og Socialistisk Folkeparti om en dramatisk sænkning af billetpriserne i den kollektive trafik.
Hvem husker ikke det fælles S-SF-oplæg, der hedder »Fair Forandring«?
Det var på forsiden prydet af partilederne fru Helle Thorning-Schmidt og hr. Villy Søvndal.
Venstre noterer sig, at regeringen ikke tilnærmelsesvis har indfriet de klare valgløfter om lavere billetpriser, som fru Helle Thorning-Schmidt og hr. Villy Søvndal i deres egenskab af partiledere udstedte før valget.
S og SF lovede en markant sænkning af prisen på billetter i den kollektive trafik i myldretiden og uden for myldretiden.
Der var rigtig mange forventningsfulde vælgere, der kvitterede ved at stemme på de to røde partier.
Det er der ingen tvivl om.
Fru Helle Thorning-Schmidts og hr. Villy Søvndals løfter fra »Fair Forandring« inkluderede bl.a. følgende: 20 pct. lavere pris på abonnementskort uden for det gamle HT-område, altså i resten af landet, 40 pct. lavere pris på abonnementskort i det gamle HT-område og 25 pct. lavere pris på klippekort i det gamle HT-område.
Desuden blev der helt konkret lovet en pris på blot 10 kr. for korte rejser for brugere af klippekort i hovedstadsområdet.
Der var altså yderst markante og klokkeklare løfter om billigere rejser i den kollektive trafik, også i myldretiden, hvor det meget store antal pendlere skal til og fra arbejde eller til uddannelse.
Hvad er der så sket siden valget?
Endvidere har regeringen besluttet at indføre takstnedsættelser i lokaltrafikken uden for myldretiderne svarende til 20 pct., hvilket jo slet ikke kommer det store antal forventningsfulde pendlere til gavn.
Derfor kan det ikke undre nogen, at tusindvis af pendlere føler sig godt og grundigt snydt af den røde regering.
Faktisk kan man med god grund tale om et kollektivt løftebrud af historiske dimensioner.
Der er vel at mærke ikke tale om løfter udstedt af enkelte folketingskandidater eller ordførere, nej, der er tale om løfter, der var udstedt af selveste partilederne for S og SF.
Hvad har vi andre så lovet i valgkampen?
Faldt vi også for fristelsen til at udstede velklingende løfter til pendlerne for at score nogle stemmer op til valget?
Venstre gik til valg på at fastholde det takstloft, der trådte i kraft med virkning fra 2008 som et effektivt værn imod de tidligere kraftige årlige stigninger i billetpriserne.
Det løfte agter vi at indfri til punkt og prikke og holde fast i.
Men vi afholder os fuldstændig fra at foregøgle passagererne, at vi vil sænke priserne i myldretiden.
Desuden vil Venstre satse på en modernisering og effektivisering af den kollektive trafik, så vi får bedre service og frigør penge til målrettede investeringer i den kollektive trafik.
Herunder vil vi sætte kunderne, altså passagererne, i centrum og sikre en langt bedre sammenhæng mellem busser og tog.
Lad os nu tilføre debatten om den kollektive trafik noget realisme, noget troværdighed og fokus på bedre service for de penge, der er til rådighed.
Helt centralt er det, at befolkningen kan have tillid til, at de løfter og mål, der fremføres af os politikere før valgene, også gælder, når vi kommer til tiden efter valgene, og også gælder den kollektive trafik.
Forslag til vedtagelse »Folketinget noterer sig, at regeringen ikke tilnærmelsesvis har indfriet de klare valgløfter fra Socialdemokraterne og Socialistisk Folkeparti om en markant sænkning af prisen på kollektiv trafik i så vel myldretiden som uden for myldretiden.
Løfterne fra oplægget »Fair Forandring« inkluderer bl.a.: - 20 pct. lavere pris på abonnementskort uden for det gamle HT-område, - 40 pct. lavere pris på abonnementskort i det gamle HT-område og - 25 pct. lavere pris på klippekort i det gamle HT-område. Fakta er, at billetpriserne siden valget i efteråret 2011 er steget to gange, senest i januar 2013.
Endvidere har regeringen besluttet at indføre takstnedsættelser i lokaltrafikken uden for myldretiderne svarende til 20 pct., hvilket ikke kommer det store antal pendlere til gavn.
Folketinget opfordrer regeringen til at fastholde det takstloft, der trådte i kraft med virkning fra 2008 som et effektivt værn mod de tidligere kraftige årlige stigninger i billetpriserne.«